आज भोज के बहाना बिहार में एनडीए के चारो घटक दल के एक मंच प ले आवे अवुरी एकजुट देखावे के प्रयास प राजद जोरदार निशाना सधलस अवुरी कहलस कि जब नीतीश कुमार ए भोज में शामिल होइहे त उनुका भुलाईल-बिसरल बात याद परी।
मुख्यमंत्री नीतीश कुमार से जुडल एगो सवाल के जवाब में राजद के राष्ट्रीय प्रवक्ता अवुरी राज्यसभा सांसद मनोज झा जोरदार कटाक्ष कईले। मनोज झा कहले, “नीतीश कुमार लगे नरेंद्र मोदी अवुरी अमित शाह बाड़े, त कवन आदमी उनुका के खतम (एलिमिनेट) क सकेला? नीतीश कुमार के जनता खतम करी।”
मालूम रहे कि बिहार के मुख्यमंत्री नीतीश कुमार बुधवार के कहले कि कुछ लोग के उनुकर काम कईल बढ़िया नईखे लागत। उ लोग हमरा के अवुरी हमरा पार्टी के खतम करे के सोचतारे। लेकिन ओ लोग के सपना कबहूँ पूरा ना होई।
मनोज झा आज पटना में होखत एनडीए के भोज प कटाक्ष करत नीतीश कुमार अवुरी भाजपा प हमला बोलले अवुरी कहले कि आज (गुरुवार) बिहार में एनडीए के महाभोज बा। भोज के बात सुन के कुछ कहल-सुनल बात याद परता। कुछ खाईल, ना खाईल भोज याद आवता।
इहाँ मनोज झा के इशारा ओ घटना के ओर रहे, जवना में नीतीश कुमार, नरेंद्र मोदी संगे अपना एगो फोटो के चलते एतना भड़क गईल रहले कि उ भोज के नेवता देला के बाद भोज के रद्द क देले रहले।
ए घटना के प्रधानमंत्री नरेंद्र मोदी 2014 के लोकसभा चुनाव अवुरी 2015 के विधानसभा चुनाव के प्रचार के दौरान खूब इतेमाल कईले। तब प्रधानमंत्री मोदी ए घटना के खाना के थरिया खिंचल बतावत रहले, जबकि नीतीश कुमार किरिया खा के क़हत रहले कि ‘माटी में मिल जाईब, लेकिन भाजपा संगे ना जाईब।’
एही दुनो घटना के ओर इशारा करत मनोज झा कहले, “आज बिहार में एनडीए के महाभोज बा। भोज से बिना कारण कुछ पुरान ना खाईल भोज याद आवता। नीतीश कुमार जी भोज में शामिल होइहे अवुरी भुलाईल बिसरल बहुत चीज़ याद परी। जईसे कि ‘संघ मुक्त भारत’, ‘माटी में मिल जाईब, लेकिन भाजपा संगे ना जाईब’…. तौबा-तौबा! का भुलईहे, का याद रखीहे!”
बुधवार के मध्य प्रदेश के मंदसौर में भईल राहुल गांधी के रैली प अरुण जेटली के कटाक्ष प मनोज झा कहले, “जन आक्रोश के संगे खाड़ा विपक्ष के अयीसन मज़ाक सिर्फ तानाशाही राजनीति के पक्षधर लोग उड़ा सकतारे।”
bho_Deva bho_Deva bho_Deva bho_Deva bho_Deva bho_Deva bho_Deva bho_Deva